रोशनी से जगमगाते चर्च में आज रात बिखरेंगी खुशियां
देररात 11.30 बजे से शुरू होंगी चर्च में विशेष प्रार्थनाएं प्रार्थना के बाद केक काटकर मनाएंगे प्रभु यीशु का जन्मदिन
भास्कर संवाददाता | शाजापुर
शहरी हाईवे फोरलेन पर एम.जी. कॉन्वेंट स्कूल परिसर स्थित रोशनी से जगमगाते चर्च में गुरुवार रात क्रिसमस पर्व की खुशियां बिखरेंगी। इसाई समाजजन प्रभु यीशु के जन्मदिन उपलक्ष्य में देररात तक विशेष प्रार्थनाएं करेंगे। फिर केक काटकर एक-दूसरे का मुंह मीठा कराते हुए हैप्पी क्रिसमस कहा जाएगा। सांता क्लॉज अपने संग ढेरों उपहार लेकर आएंगे। बच्चों से लेकर बड़ों में क्रिसमस सेलिब्रेशन का उत्साह है।
बुधवार से तैयारियों का सिलसिला शुरू भी हो चुका है। शाम ढलते ही चर्च आकर्षक विद्युतसज्जा से जगमगा उठा जो नेशनल हाइवे से गुजरने वालों के आकर्षण का केंद्र बना। चर्च परिसर में भी प्रभु के जन्म उपलक्ष्य में आकर्षक झांकी सजाई गई है। एम.जी. कॉन्वेंट स्कूल के प्राचार्य फादर पॉल ने बताया प्रभु ईसा मसीह के जन्मोपलक्ष्य में गुरुवार रात 11.30 बजे से चर्च में विशेष प्रार्थनाएं शुरू की जाएंगी। इसके बाद गुरुवार-शुक्रवार दरमियानी देररात को केक काटकर प्रभु का जन्मदिन सेलिब्रेट किया जाएगा। सभी एक-दूसरे को केक, चॉकलेट्स, मिठाइयां खिलाकर हैप्पी क्रिसमस कहेंगे। शुक्रवार 25 दिसंबर को भी क्रिसमस पर्व की बधाइयों का सिलसिला चलेगा।
hin_Deva hin_Deva bho_Deva hin_Deva hin_Deva